
讘讘讗 讘转专讗 住讛 注"讘 - 驻讬专讜砖 砖讟讬讬谞讝诇抓

讛专讬 讻讜诇谉 诪讻讜专讬谉.


讗 讙诪专讗 讜诪爪讬注讬诐: 诇讬诪讗, 诪转谞讬转讬谉 [讛讗诐 诇讜诪专 砖诪砖谞转谞讜] 砖诪讞诇拽转 讘讬谉 住讜讙讬诐 砖讜谞讬诐 砖诇 转砖诪讬砖讬 讛讘讬转, 讛讬讗 砖诇讗 讻砖讬讟转 专' 诪讗讬专, 讚讗讬 [砖讗诐] 转讗诪专 砖讻砖讬讟转 专' 诪讗讬专 讛讬讗, 讛讗 [讛专讬] 讗诪专 专' 诪讗讬专: 诪讻专 讗转 讛讻专诐 鈥� 诪讻专 转砖诪讬砖讬 讻专诐 讻讜诇诐, 讜讗祝 讗转 讛诪讬讟诇讟诇讬诐, 讜讗诐 讻谉 讛讜讗 讛讚讬谉 讘诪讜讻专 讗转 讛讘讬转!


 讜诪砖讬讘讬诐:  讗驻讬诇讜 转讬诪讗 [转讗诪专] 砖诪砖谞转谞讜 讻砖讬讟转 专' 诪讗讬专, 讬砖 诇讛讘讚讬诇 讘讬谉 讛诪拽专讬诐: 讛转诐 [砖诐] 讘讻专诐 诪讚讜讘专 讘转砖诪讬砖 拽讘讬注 [拽讘讜注] 讘讻专诐 讜诇讻谉 谞诪讻专 注诪讜, 讛讻讗 [讻讗谉 讘讘讬转] 诪讚讜讘专 讘转砖诪讬砖 诇讗 拽讘讬注 [砖讗讬谞讜 拽讘讜注]. 讜诪拽砖讬诐: 讜讛讗 [讜讛专讬] 诪驻转讞 讚讜诪讬讗 [讘讚讜诪讛] 诇讚诇转 拽转谞讬 [砖谞讛], 诪讛 讚诇转 讚拽讘讬注讗 [砖讛讬讗 拽讘讜注讛], 讗祝 诪驻转讞 诪讚讜讘专 讚拽讘讬注 [砖讛讜讗 拽讘讜注]! 讗诇讗 诪讞讜讜专转讗 [诪讞讜讜专], 诪转谞讬转讬谉 讚诇讗 [砖诪砖谞转谞讜 讗讬谞讛] 讻砖讬讟转 专' 诪讗讬专.


讜诪讘讬讗讬诐 讘专讬讬转讗 讛谞讜讙注转 诇诪砖谞转谞讜, 转谞讜 专讘谞谉 [砖谞讜 讞讻诪讬诐]: 讛诪讜讻专 讗转 讛讘讬转 鈥� 诪讻专 讗转 讛讚诇转 讜讗转 讛谞讙专 (讘专讬讞) 讜讗转 讛诪谞注讜诇 砖讘讚诇转, 讗讘诇 诇讗 讗转 讛诪驻转讞. 诪讻专 讗转 讛诪讻转砖转 讛讞拽讜拽讛 讘拽专拽注, 讗讘诇 诇讗 讗转 讛拽讘讜注讛 讘讛. 诪讻专 讛讗讬爪讟专讜讘讬诇 讗讘诇 诇讗 讗转 讛拽诇转, 诇讗 讗转 讛转谞讜专 讜诇讗 讗转 讛讻讬专讬诐 讜诇讗 讗转 讛专讬讞讬诐; 专' 讗诇讬注讝专 讗讜诪专: 讻诇诇 讛讜讗, 讻诇 讛诪讞讜讘专 诇拽专拽注 讛专讬 讛讜讗 讻拽专拽注.


讘讝诪谉 砖讗诪专 诇讜: "讛讜讗 讛讘讬转 讜讻诇 诪讛 砖讘转讜讻讜 诪讻讜专讬诐 诇讱 "鈥� 讘诪拽专讛 讝讛 讛专讬 讻讜诇谉 诪讻讜专讬谉, 讘讬谉 转砖诪讬砖讬诐 讛拽讘讜注讬诐 讜讘讬谉 讛诪讬讟诇讟诇讬诐, 讘讬谉 讻讱 讜讘讬谉 讻讱, 讘讬谉 砖讗诪专 诇讜 讻讱 讜讘讬谉 砖诇讗 讗诪专 诇讜 鈥� 诇讗 诪讻专 诇讗 讗转 讛讘讜专 讜诇讗 讗转 讛讚讜转 讜诇讗 讗转 讛讬爪讬注, 砖讛诐 谞讞砖讘讬诐 专砖讜转 讘驻谞讬 注爪诪讛 讜讗讬谞诐 讞诇拽 诪谉 讛讘讬转.


讘 诪转讜讱 砖讛讘讗谞讜 讘专讬讬转讗 讝讜, 诪讘讬讗讬诐 注谞讬谉 讗讞专 砖谞讝讻专讛 讘讜. 转谞讜 专讘谞谉 [砖谞讜 讞讻诪讬诐]: 爪讬谞讜专 砖讞拽拽讜, 讻诇讜诪专, 砖注砖讛 讘讜 讘讬转 拽讬讘讜诇 讜讛专讬讛讜 诪注转讛 讻诇讬, 讜诇讘住讜祝 拽讘注讜 讘拽专拽注, 讗诐 注讘专讜 讚专讻讜 讛诪讬诐 诇诪拽讜讛 鈥� 驻讜住诇 讗转 讛诪拽讜讛, 诪砖讜诐 砖诪讬诪讬讜 谞讞砖讘讬诐 讻诪讬诐 砖讗讜讘讬诐. 讗诐 拽讘注讜 转讞讬诇讛 讜诇讘住讜祝 讞拽拽讜 鈥� 讗讬谞讜 驻讜住诇 讗转 讛诪拽讜讛. 讜诪注讬专讬诐: 诪谞讬 [讻砖讬讟转 诪讬 讛讬讗]? 诇讗 砖讬讟转 专' 讗诇讬注讝专 讛讬讗 讜诇讗 砖讬讟转 专讘谞谉 [讞讻诪讬诐].


讜砖讜讗诇讬诐: 讛讬 [诇讗讬讝讛 讚讘专 诪讚讘专讬] 专' 讗诇讬注讝专 讛讻讜讜谞讛? 讗讬诇讬诪讗 [讗诐 转讗诪专] 专' 讗诇讬注讝专 砖诇 诪讻讬专转 讘讬转, 砖讛讜讗 住讘讜专 讘讘专讬讬转讗 砖讛讜讘讗讛 诇注讬诇 砖讻诇 讛诪讞讜讘专 诇拽专拽注 讛专讬讛讜 讻讘讬转, 讜谞诪讻专 注诪讜, 讚诇诪讗 讛讬讬谞讜 讟注诪讗 [砖诪讗 讝讛讜 讛讟注诐], 砖专' 讗诇讬注讝专 住讘专 [住讘讜专]: 诪讜讻专 讘注讬谉 讬驻讛 诪讜讻专, 讜专讘谞谉 住讘专讬 [讜讞讻诪讬诐 住讘讜专讬诐]: 诪讜讻专 讘注讬谉 专注讛 诪讜讻专, 讜讗讬谞讜 诪讜讻专 讗诇讗 讗转 转砖诪讬砖讬 讛讘讬转 注爪诪讜, 讜讻诇 讛砖讗专 讗祝 讗诐 讛讜讗 诪讞讜讘专 诇拽专拽注 鈥� 讗讬谞讜 谞诪讻专 注诐 讛讘讬转. 讗讘诇 讗讬谉 讻讗谉 注谞讬谉 诇讙讘讬 拽讘讬注讜转 讚讘专讬诐 讘讻诇诇!


讜讗诇讗 谞讗诪专 砖讛讻讜讜谞讛 诇讚讘专讬 专' 讗诇讬注讝专 讘注谞讬谉 讻讜讜专转 讚讘讜专讬诐. 讚转谞谉 [砖砖谞讬谞讜 讘诪砖谞讛]: 讻讜讜专转 讚讘讜专讬诐 砖诪讞讜讘专转 诇拽专拽注 讘讟讬讟, 专' 讗诇讬注讝专 讗讜诪专: 讛专讬 讛讬讗 讻拽专拽注, 讜诪砖讜诐 讻讱 讻讜转讘讬谉 注诇讬讛 驻专讜讝讘讜诇 砖讛讜讗 砖讟专 砖诪讜住专 诪诇讜讜讛 诇讘讬转 讛讚讬谉, 砖注诇 讬讚讜 讗讬谉 讞讜讘讜转 讛诇讜讜讛 谞砖诪讟讬诐 讘砖谞转 讛砖诪讬讟讛, 讜讗讬谉 讻讜转讘讬诐 砖讟专 讻讝讛 讗诇讗 讗诐 讻谉 讛讬转讛 诇诇讜讜讛 拽专拽注 讻诇砖讛讬.

